Papersnake/gushiwen huggingface dataset:
南浦曲 其四
区大相（明代）

大江三千里，南浦最伤情。江流日夜深，是侬泪所成。
催妆诗
成郎中（宋代）

一床两好世间无，好女如何得好夫。
高捲珠帘明点烛，试教菩萨看麻胡。
听雨（一作司空图诗）
王建（唐代）

半夜思家睡里愁，雨声落落屋檐头。

照泥星出依前黑，淹烂庭花不肯休。
游麻姑观
周紫芝（宋代）

清秋禾黍罢，南亩幽事少。凌晨有佳兴，振策事轻矫。

微踪蹑飞猱，雄眺高木杪。上有仙子祠，栋宇颇倾挠。

腾虚想云軿，遗像空鸟爪。黄冠三四辈，生意良草草。

更欲问丹炉，云山遂穷讨。道人笑不言，此意未遽晓。

但云须趣辕，山静虎出早。胜践良独难，仙事亦杳渺。

了知世俗人，尘凡隔蓬岛。
山中和韵
文天祥（宋代）

白扇挥残暑，青鞋踏嫩晴。
花床寻小隐，石鼎引长鸣。
纱帽有时去，酒壶惟意倾。
山僧痴与坐，闲却瘦弥明。
吴传朋
岳珂（宋代）

小书楷则本晋人，降而唐世体益真。妙趋要识笔有神，行行清益杂奇伟。

奇为精神楷为体，吴君笔力备诸此。
贫贱
晁说之（宋代）

贫贱不可恶，白首不敢辞。
圣人为我戒，敢不周旋之。
山王亦何事，五君讵见遗。
奈彼後世何，论评相瑕疵。
虽有解嘲人，正自漫尔为。
寄言宦达子，努力向金闺。
立秋日悲怀
令狐楚（唐代）

清晓上高台，秋风今日来。又添新节恨，犹抱故年哀。

泪岂挥能尽，泉终闭不开。更伤春月过，私服示无缞。
瓶笙
谢宗可（元代）

炉头莫为热中鸣，且作松风入耳清。火候抽添成别调，汤痕深浅变秋声。

谁知冷煖情难尽，自恨炎凉诉不平。何用绛唇吹玉管，纤簧低咽夜三更。
东轩长老二绝
苏辙（宋代）

担头挑得黄州笼，行过圆通一笑开。
却到山前人已寂，亦无一物可担回。
无物
方回（元代）

一屋无他物，荒山此僻居。
小儿差类我，老马最怜渠。
久绝樽中酒，空堆架上书。
顽躯犹不死，晚节竟何如。
馀杭拉赵履常昆弟同曾甥守约游巽亭
韩淲（宋代）

平湖溜清涨，乱石夹远流。洗盏与客言，展席惬我游。

人生贵自适，世道将焉求。晚峰忽前列，鸟鸣来白鸥。
国史龙图侍郎宋次道挽辞五首
苏颂（宋代）

君尝龃龉更三已，我亦邅回再下迁。
趣舍既同高谊在，升沈虽下素交全。
斤从质丧知何用，蕙为芝焚亦自怜。
重咏十年情味句，吁嗟生意转翛然。
醉后撚梅花近壁以灯照之宛然如墨梅
杨万里（宋代）

老子年来画入神，凿空幻出墨梅春。壁为玉板灯为笔，整整斜斜样样新。
玄珠歌 其十六
张果（唐代）

早须烹取太阳酥，吃著元神永不枯。若要形超化金骨，玄珠向里有醍醐。
岸花
张籍（唐代）

可怜岸边树，红蕊发青条。东风吹渡水，冲着木兰桡。
西涧独行忆相空
释宗泐（明代）

今旦风日好，独寻西涧行。丛梅未尽拆，幽兰已复生。

树头暖光泛，石罅新泉鸣。遇境意自适，思与良友并。
浣溪沙·泉湖道中赴闽宪别诸君
辛弃疾（宋代）

细听春山杜宇啼。一声声是送行诗。朝来白鸟背人飞。
对郑子真岩石卧，趁陶元亮菊花期。而今堪诵北山移。
山中植树
杨起元（明代）

我本野鹿性，十年强衣冠。欲报君亲恩，一念耿如丹。

薄驱常负疴，梦寐思湖山。山间有田畴，草屋八九间。

四岭植松竹，亦足怡心颜。系身不获图，我弟思其艰。

山上多种松，溪涧多种兰。寒梅如许树，修竹百千竿。

春至阅农功，采蕨供菽餐。我归有处所，感汝贻我安。

把袂日造兹，弟兄共盘桓。奚觉天地广，吾道自为宽。

十年计树木，光阴如奔澜。
游山
白玉蟾（宋代）

庐山山下倒芳樽，八九人家烟水村。
千尺云崖春上藓，几重月树夜啼猿。
人骑黄鹤去不返，草没丹炉今尚存。
携子高歌醉归去，一溪寒碧绕山根。
久客
邓云霄（明代）

梁上喧双燕，逢春亦解归。往来看旧垒，岁月老乌衣。

得食众雏长，窥帘傍母飞。吴门馯久客，对尔泪长挥。
马上
彭汝砺（宋代）

马上值寒食，途中非故乡。山川劳跋涉，风雨助悲凉。

碧树鸟相语，幽林花自芳。不辞趋道路，多愧负春光。
秋晴思西湖寄韩少师
范纯仁（宋代）

楼阁参差霜叶红，湖光秋色画图中。移船影动波心月，横笛声图水面风。

当日席间先醉客，如今塞上独衰翁。思君情绪兼归兴，暗逐汾川日夜东。
和伯父仲球立春即事二首
王之道（宋代）

对雪酬春付酒杯，兵余真似复然灰。
路通千里传书去，人喜三军破贼回。
梅萼封檀香未彻，湖声撞玉冻初开。
疏篱败屋休兴叹，幸事群凶不再来。
依韵和吴相公史院开局
王珪（宋代）

晓下金门路，君筵听召余。
簪缨三寿客，笔削两朝书。
身老谁逢此，恩深尽醉欢。
传闻访遗事，应走史臣车。
寄题江南李氏四照亭
周行己（宋代）

闻道新亭好，开轩四望虚。葱葱佳气合，衮衮众山趋。

野鸟来还去，浮云卷却舒。登临富幽兴，应不羡陶朱。
寿王一如先生七十，即次其自寿诗韵
周燮（清代）

蓬岛仙踪七秩春，谨将寿相绘全神。吐芬桃李栽培盛，擢秀芝兰色泽新。

轩冕让人誇捷足，琴书凭我乐终身。个中佳趣由天赋，漫把荣枯判屈伸。
木兰花（林钟商）
张先（宋代）

西湖杨柳风流绝。满楼青春看赠别。墙头簌簌暗飞花，山外阴阴初落月。

秦姬秾丽云梳发。持酒唱歌留晚发。骊驹应解恼人情，欲出重城嘶不歇。
怀四弟子万入赘商丘
陈维嵋（清代）

云树萧萧独倚楼，飘零骨肉黯离忧。最怜弱弟逢多难，新作孤儿更远游。

日落夷门千骑隐，雪高中岳大河流。遥怜坦腹郗家婿，几度吹篪起暮愁。
道中即事
姚勉（宋代）

睡盘山行崖插天，侬行山头下有船。
逆船上迟步行速，舟人指侬夸为仙。
齐天乐 倦圃秋集和沈客子
曹溶（明代）

任他华毂长安队，偏觉座中人好。井巷斜趣，蓬蒿绿满，娱晚刚宜耕钓。

痴狂各妙，肯月令方佳，被蛩吹老。冷石欹眠，隔江真喜战尘少。

摩挲柳色最古，夜来空想像，白家蛮小。黑子禾城，无多卖酒，赊取儿童惯到。

盘餐草草。尽别绪欢场，一时围绕。屋里青山，至今留晋啸。
瑞香
王遂（宋代）

晓见花开意味长，夜深放出紫荷囊。
须知睡裹香话足，犹锡佳名号瑞香。
青骢白马
佚名（魏晋）

青骢白马紫丝缰，可怜石桥根柏梁。汝忽千里去无常，愿得到柏还故乡。

系马可怜著长松，游戏徘徊五湖中。借问湖中采菱妇，莲子青荷可得否。

可怜白马高缠騣，著地踯躅多徘徊。问君可怜六萌车，迎取窈窕西曲娘。

问君可怜下都去，何得见君复西归。齐唱可怜使人惑，昼夜怀欢何时忘。
邻友疫
戴表元（宋代）

岁恶灾妖炽，人穷性命轻。
如何赤发鬼，亦及白眉生。
忍楚尝亲药，停哀写子旌。
乡邻拘俗忌，哭吊并无声。
霜
吴渊（宋代）

正到春归恼客肠，荼蘼架上发孤芳。刘伶嗜酒名为酒，薛女餐香肌亦香。

人已今朝衰鬓发，花犹昔日淡梳妆。十年陈迹浑如梦，徙倚阑干到夕阳。
再和四首
刘克庄（宋代）

伏阁何其壮，登舟得许哀。
人多称快者，上岂少恩哉。
恶草毋留种，夭桃不待媒。
九重方远佞，宁放郑詹来。
道间即事亦有间
李曾伯（宋代）

八载天涯喜遂归，吴乡当暑亦相宜。茗烹阳羡慰久间，鲈买松江更一奇。

老树经风惟柳长，新田得雨未秋迟。不因看镜惊头白，将谓情怀只旧时。
偈颂二百零五首 其三十五
释正觉（宋代）

祖华五叶发灵根，端的知恩解报恩。大仰未忘东寺会，玄沙相继雪峰存。

机梭传处难通路，针芥投时有妙门。鼻孔放光出气快，当年一斲尽泥痕。
赠相者
赵孟頫（元代）

吾闻伯乐善相马，一顾千金长高价。何人倜傥买权奇，满眼驽骀居枥下。

张君年少目有神，走半江湖多阅人。我生瘦愞乏骏骨，浪许腾骧防失真。

连朝春雨今始晴，花枝照眼生春情。楼前山色横翠霭，湖上柳黄飞乱莺。

便须沽酒与君饮，醉倒花前犹满引。懒从唐举问流年，欲向德翁谋小隐。
正言田学士況书言上庠祭酒听北轩予所种竹滋
宋祁（宋代）

昔承上庠乏，时竹北堂轩。
饬吏勤浸灌，冉冉荣孤根。
日晏到官勤，对赏忘尘喧。
海月影宵戺，天风籁晨颠。
去年主人斥，负谤为淮藩。
后来异好尚，欲诿不敢宣。
何幸观时哲，乃加封殖恩。
千里走书驿，语竹遥相存。
不才好冷局，异日期归旋。
千万屏剪伐，勿令孤愿言。
和子贤秋日晚望
欧阳澈（宋代）

溪山泼墨水云秋，似绮馀霞次第收。灿灿拒霜铺蓼岸，双双属玉舞蘋洲。

杳无锦字来凭雁，拟灭机心试狎鸥。望里碧云还又合，数峰江上忍抬眸。
咏怀 其十一
屈大均（明代）

山人酌流霞，浮杯菖蒲溪。笑我不肯饮，容颜无光辉。

桃花恃春阳，松柏有霜威。白云多变化，讵随鸿鹄飞。

请谢阴长生，何恋紫房为。吾心似秋月，皎洁谁能知。
客有写真者见予因以三诗赠之
李师中（宋代）

文命力能平水土，阿衡功亦格皇天。
形容不上麒麟阁，当日君臣任自然。
点绛唇·客梦初惊
刘秉忠（元代）

客梦初惊，雪晴风冷千山晓。塞烟沙草。又上邮亭道。石窟萝龛，为我君应扫。何时到。放怀吟啸。相伴山间老。
万年欢（丙午生日）
程大昌（宋代）

老钝迂疏，尽世间乐事，不忄欠不觑。痴向韦编，根究卦爻来处。浑沌包中天地。谢东家、从头指示。便和那、八八机关，并将匙钥分付。

行年数、六十四。把一年一卦，恰好相拟。妙道生生，既济还存未济。身愿河图比似。每演九后，重从一始。待人间、甲子何其，剩书亥字为戏。
久不作诗非避俗议偶老懒且次范君泽韵
方回（元代）

俗坌蝟毛奋，老倦龟壳缩。
闭门自著书，此外百无欲。
试将双鬓比，我白君尚绿。
固宜斗百篇，醉不问今昨。
异端朱翟徒，孟子辟之廓。
傲睨则有之，未必果落魄。
焉得百尺楼，与公共盘礴。
坐令许汜辈，螟蟭仰黄鹤。
春野图
徐渭（明代）

北门之外多佳丽，白水茫茫绕天际。中有幽人春野翁，摘荷采芰纫衣袂。

春野读书曾万卷，只今一字不欲看。只将元气手中调，不许红尘眼中散。

昨者铸鼎鍊九还，吾欲从之乞一丹。青牛在田不肯语，轻蓑大笠天将雨。
雨中作
吕本中（宋代）

咄咄真成梦，悠悠复未知。宁为牛背语，不作剑头炊。

雨挟秋声乱，江含暝色悲。故知无事饮，犹胜顷来诗。
调瑟词
刘禹锡（唐代）

调瑟在二弦，弦平音自足。朱弦二十五，缺一不成曲。

美人爱高二，瑶轸再三促。上弦虽独响，下应不相属。

日暮声未和，寂寥一枯木。却顾膝上弦，流泪难相续。
齐云庵
文洪源（宋代）

齐云山特立，古刹悬危壁。
翠竹舞柔风，高峰耸红日。
龙井冽生舞，冰房清澈骨。
半空神气怡，恍入群仙窟。
仰盼天河明，俯濯龙潭碧。
白云任去留，好鸟时栖息。
一笑尘世空，此乐复何极。
艮岳百咏 清虚洞天
李质（唐代）

玉关金锁一重重，只见桃源路暗通。行到水云空洞处，恍如身世在壶中。
平坦雪兼风雨
陈淳（宋代）

自从平坦望衢南，值雪霏霏日日添。
既挟狂风和面扑，又偕猛雨向身沾。
手拈纸伞凝犹痹，足踏皮鞋冻亦渐。
那识坚刚金石操，於中凛凛独争严。
寄同年华子才内翰
张洵佳（清代）

昔日鹅湖我旧游，杜陵广厦最清幽。一从听鼓长安道，不断思清明月秋。

卧病相如仍健饭，依人王粲尚登楼。他年鸿爪重重印，访戴还乘雪夜舟。
奉酬介卿惜春之什
蔡戡（宋代）

屈指骎骎向六旬，每于春事尚关情。病逢时节还虚度，老去光阴只暗惊。

剩喜清新诗句好，休辞潋滟酒杯盈。荣枯代谢年年事，怪底莺声诉不平。
清平乐
王千秋（宋代）

唤云且住。莫作龙池舞。五月人间须好雨。为扫无边烦暑。

畦秧针绿重生。壶天表里俱清。林外桔槔闲挂，省渠多少心情。
望岱岳
吕定（宋代）

岱宗东望郁嵯峨，万丈侧桥鸟外过。
秦树千年空老大，汉碑终古不消磨。
天坛夜静乘星斗，石磴春深长薜萝。
记得旧游曾载酒，颓然峰顶放长歌。
喜雨用前韵 其二
黄干（宋代）

云霓天外起层层，毕月相随彻夜横。费得天公能几力，数州愁苦变歌声。
将发楚州，经宝应县，访李二，忽于州馆相遇
韦应物（唐代）

孤舟欲夜发，只为访情人。此地忽相遇，留连意更新。
停杯嗟别久，对月言家贫。一问临邛令，如何待上宾。
山居二首
陈与义（宋代）

宅图不必烦丘令，已卜坡东涧水边。
更与我为烧药灶，只愁君要买山钱。
句
滕迈（唐代）

陶令门前罥接z5，亚夫营里拂朱旗。（《柳》，

见《云溪友议》）
秋风行
顾炎武（明代）

白露早下秋风凉，谁家置酒开华堂。秦国丞相南面坐，三川郡守趋奉觞。

燕娥赵女调清瑟，六博弹棋费白日。致富应多文信金，论功讵足穰侯匹。

莫欺张耳鬓如丝，及见夷门大会时。车中公子常虚左，上客侯生衣弊衣。

人生富贵驹过隙，唯有荣名寿金石。嗟嗟此曲难重陈，柱摧弦断长愁人。
寄题卢君斗斋
秦观（宋代）

侠气轩轩翰墨场，邅迥世路鬓成霜。
出从车马行千里，归与琴成寄一方。
鸟啭入帘春欲破，炉香侵梦日初长。
扁舟会有山阳役，聊借狂夫挹酒浆。
游庐山五老峰
吴筠（唐代）

彭蠡隐深翠，沧波照芙蓉。日初金光满，景落黛色浓。

云外听猿鸟，烟中见杉松。自然符幽情，潇洒惬所从。

整策务探讨，嬉游任从容。玉膏正滴沥，瑶草多zv茸。

羽人栖层崖，道合乃一逢。挥手欲轻举，为余扣琼钟。

空香清人心，正气信有宗。永用谢物累，吾将乘鸾龙。
奉和圣制重阳日即事六韵
权德舆（唐代）

嘉节在阳数，至欢朝野同。恩随千钟洽，庆属五稼丰。

时菊洗露华，秋池涵霁空。金丝响仙乐，剑舄罗宗公。

天道光下济，睿词敷大中。多惭击壤曲，何以答尧聪。
长门怨
赵处澹（宋代）

未央宫中花满枝，笙歌不断春风词。玉阶露冷与天近，霓裳舞罢琼瑶卮。

如今寂寂长门春，寒风萧萧愁杀人。花开花落泪如洗，转眼身为陌上尘。

自笑夜来清梦断，犹觉瑶池侍君宴。
梨花
易士达（宋代）

满院朝来白雪香，伤心遥想旧阿房。
故园弟子今何在，春雨溶溶空断肠。
斤竹岭
惠周惕（清代）

鸟道盘空一线悬，杖藜徐步出层巅。云埋半岭疑无地，石压孤峰欲蔽天。

废寺草长时见鹿，深林径绝但闻泉。野人好事真痴绝，剔藓题诗记岁年。
暮春游冶城鸟石山
王恭（明代）

子规啼断欲春归，鸟石苍茫入翠微。鸟道阴阴人语绝，禅房寂寂磬声稀。

桄榔叶覆经冬雪，踯躅花残未夕晖。回首驿程西上路，明朝离别漫沾衣。
寄题舒州宿松知县戴在伯重新紫霄亭二首
杨万里（宋代）

一代名臣张右丞，玉山头作紫霄亭。
如今再得戴安道，拈出旧时山色青。
南康邂逅江西吴运判
刘过（宋代）

一节西来已骇传，不堪归去便湘川。
舟行彭蠡轻文种，酒到当阳醉乐天。
台谏久无公议论，朝廷新有骤除迁。
臣心毕竟终忧国，不敢瞻乌涕泫然。
攻围日久
郭之奇（明代）

傒我如相怨，兴师出共仇。稍迟神武杀，终令鬼方收。

宁尔应戈倒，勖哉看杵流。且当坚细壁，那可割鸿沟。
过洞庭
朱庆馀（唐代）

帆挂狂风起，茫茫既往时。波涛如未息，舟楫亦堪疑。

旅雁投孤岛，长天下四维。前程有平处，谁敢与心期。
仙山知寺志刚示余以浸碧唱和诗漫继其韵
杜范（宋代）

穷年奔走缭乡隅，暂此凭栏意已殊。
一水光明平处现，四山容色淡中铺。
莫羞尘鬓临冰鉴，自有灵原照玉壶。
浸碧主人应领会，试言此碧有耶无。
句
燕肃（宋代）

南昌襦袴歌将洽，西掖丝纶演未迟。
舜祠
唐庚（宋代）

讴歌率土性之也，号泣旻天孝矣乎。何惜扁舟系韶石，忆曾万里叫苍梧。
别陈鹔林
罗兆鹏（明代）

策马双江拥客旌，草青沙白不胜情。为怜南北行踪异，谩说阴胜世事更。

幕府须筹征梦远，花封多爱去身轻。月明铃阁如相望，乘兴还酬首石觥。
送陈次公茂材
李覯（宋代）

俗人无心胸，贵伪不贵诚。
口吻当文学，奔走成名声。
之子出蒿莱，行洁业且精。
中美未外发，朴质亡华英。
持此向文众，讵免笑与憎。
况复觅薦举，路险岂易行。
所愿天命泰，因之主者明。
牙絃一鼓时，钟子耳必倾。
嘉定显庆寺
善住（元代）

舣棹逢精舍，松扉昼不扃。暮云兼雨黑，寒树带烟青。

鸟散庭还静，龙归水自灵。徘徊未能去，石塔语风铃。
赋得贾客船随返照来
徐渭（明代）

千金不惜买鸣筝，万斛鱼盐水上行。几度烟波愁日莫，半程风物趁天晴。

西郊鹳鹤摩云入，困道舲舠晚饭迎。笑指红霞如有意，乾衣骑马广陵城。
句
莫蒙（宋代）

火轮方击毂，风剑已飞芒。
灵宝
张问陶（清代）

风尘常恨别离轻，又向桃林塞上行。古戍隔河微见影，乱山迎客不知名。

帷车闭置如新妇，茅店酣呼杂老兵。明日入关须痛饮，卧看残月堕鸡声。
送吴显道五首
王安石（宋代）

忽忆旧乡头已白，牙齿欲落真可惜。
临江把臂难再得，江水江花岂终极。
普净院佛阁上孤鹘
梅尧臣（宋代）

我新税居见寺阁，金碧照我破屋前。
目看阁上聚鸠鸽，巢栖饮哺忘穷年。
雕檐画壁屎污遍，以及像塑头与肩。
寺僧不敢施弹射，忽有苍鹘张毒拳。
鸦鸣鹊噪鸜鹆叫，怒鹘来此窥腥膻。
鹘心决裂不畏众，瞥碎一脑惊後先。
死鸟堕空未及地，返翅下取如风旋。
独当屋脊恣撦磔，啄肉披肝肠弃捐。
老鸱无艺又狠怯，盘飞欲近饥目穿。
逡巡鹘饱自飞去，争残不辨鸟与鸢。
群儿指点路人笑，我方吟忆秋江边。
鹿鸣燕
陈造（宋代）

乱山森立围古房，重碧叠青天与长。
钟奇孕秀为隽良，有如六子争轩昂。
胸次襞积云锦章，汉之晁董唐常杨。
当日折冲阵堂堂，尺箠不折筑受降。
皇上籲俊奄帝王，士孟其晋如康庄。
即今劝驾观国光，接翼便合鸳鹭行。
后先差池似未妨，一夔自足开天荒。
五大次第趋岩廊，怀宝判阅三星霜。
一杯首饯江夏黄，一诗窍比振履商。
功名逼人未易量，坐来相映眉间黄。
谁遣大宅浮春阳，他年朝路偕翱翔，
惟南有斗耿昊苍，一字定寄渔樵乡，
老子善诵君叵忘。
西江月·我爱西岩秀丽
尹志平（元代）

我爱西岩秀丽，仙园地发三阳。山形曲屈卧龙冈。只此人间天上。云舍茅庵掩映，仙花异果馨香。市朝客到见清凉。举手应须瞻仰。
杂兴四首
于石（宋代）

四围绿树岩藏屋，一枕清风竹满轩。
醉里不知山雨过，醒来惟怪瀑声喧。
暮春三首 其一
张耒（宋代）

还将多病眼，冉冉对残春。啼鸟日求侣，晚花如向人。

物情懒著意，杯酒最关身。亦有功名志，吾生付大钧。
洪秘监徐常丞有诗贺余休致次韵四首
刘克庄（宋代）

还笏何须待拖绅，世间无价是元身。
为梁父咏常存汉，累太玄经坐美新。
朝露饶他夸夺子，晓星有几典刑人。
由来老干禁霜雪，不问东皇探借春。
西江月·运用无时不可
马钰（金朝）

运用无时不可，悟来有甚羞惭。前三三与后三三。欲漏天机未敢。顾我完全玉性，劝人省悟银蚕。好归物外访玄谈。认个不增不减。
题束季博山园二十首·南涧
牟巘五（宋代）

青青南涧芹，雪消春已动。
如闻修废苋，岩半发流湩。
答侗 其一
彭汝砺（宋代）

说禅半夜雨天花，不似无言气味嘉。汝但为维摩长者，我甘作净饭王家。
唐崇徽公主手痕和韩内翰
欧阳修（宋代）

故乡飞鸟尚啁啾，何况悲笳出塞愁。
青冢埋魂知不返，翠崖遗迹为谁留。
玉颜自古为身累，肉食何人与国谋。
行路至今空叹息，岩花涧草自春秋。
次韵寄和桂德山明府偶然作 其三
杨维屏（清代）

时复跨马出，问俗周里廛。不知我父老，欣欣何所欢。

儿童负藁我，落日归柴关。来岁知饱无，今岁足飘箪。

归来一长叹，当时不能餐。搴茭何无策，乃更取民阛。

谁能夺彼食，以为能吏颜。哀哀此瘅人，瘅人在我前。
送程尊师之晋陵
罗隐（唐代）

栋间云出认行轩，郊外阴阴夏木繁。
高道乍为张翰侣，使君兼是世龙孙。
溪含句曲清连底，酒贳馀杭渌满樽。
莫见时危便乘兴，人来何处不桃源。
初寒老身颇健戏书
陆游（宋代）

过雁声悲落叶稠，孤村景物更禁秋。
穷谙客路风尘恶，老判人间岁月遒。
酒号贤人真古语，疾为竖子岂吾忧。
山房幸有初寒备，且傍篝炉拥褐裘。
僧舍贻友
司空图（唐代）

笑破人间事，吾徒莫自欺。解吟僧亦俗，爱舞鹤终卑。

竹上题幽梦，溪边约敌棋。旧山归有阻，不是故迟迟。
送广师谒竹溪中书五言二首
刘克庄（宋代）

村老诗颠者，颠年八十年。
后生被传染，引得广师颠。
送谭三藏入京
齐己（唐代）

阿阇梨与佛身同，灌顶难施利济功。持咒力须资运祚，度人心要似虚空。

东周路踏红尘里，北极门瞻紫气中。好进焚文沾帝泽，却归天策继真风。
道旁大松人取以为明
王安石（宋代）

龙甲虬髯不可攀，亭亭千丈荫南山。
应嗟无地逃斤斧，岂愿争明爝火间。
招隐三首
何梦桂（宋代）

回头五十九年非，千里晨风翼倦飞。
门外黄尘时事改，樽前白发故人稀。
金河沙暖春鸿去，朱雀桥空海燕归。
惟有严陵滩下路，年年潮水上渔矶。
题竹居宗正园亭 其二
孙传庭（明代）

小山兀起势疑倾，面面奇峰削不成。微径自能藏宛曲，幽岩原不碍空明。

登临此日无三岛，开辟当时有五丁。何处忽闻清啸发，恍从缑岭听吹笙。
赋得寒蛩
耿湋（唐代）

尔谁造，鸣何早，趯趯连声遍阶草。复与夜雨和，

游人听堪老。
吴庸关 其二
黄曾（清代）

荦确声中策骑前，双崖断处响金鞭。盘从石窟疑无路，踏到冰沙别有天。

柳峪停云峰寂寂，桑乾落日水溅溅。前山知是从围地，薄暮弓鸣岭外弦。
题皖山石牛古洞
王安石（宋代）

水无心而宛转，山有色而环围。
穷幽深而不尽，坐石上以忘归。
二月三日杨芝田招同易农饮，和易农二首 其一
钱陆灿（清代）

刚近春分一日晴，晓莺啼破梦初成。半干半湿溪边路，欲去欲留花下情。

闪闪移灯回绮席，厌厌听雨逗严城。醉余诗思侵苔径，屐齿沾泥也不平。
寄王进士
郭钰（元代）

车盖归来鬓雪深，将来高兴托词林。著书谷口云封屋，吹笛山词月满襟。

千古文章关气运，几人心力费光阴。闲来朗诵长留集，尚想西归问好音。
左目痛六言九首
刘克庄（宋代）

熏目不欺暗室，呻吟少下禅床。
悟后尽除业障，定中或放毫光。
偈三十五首
释祖珍（宋代）

九夏斯临结集时，满堂云水复明谁。
若言相见交肩过，未免依前落见知。
宴清都（太母诞辰）
曹勋（宋代）

画幕明新晓。晴日薄，小春微动花柳。宸闱荐祉，东朝诞育，载光花厚。朱颜内鼎丹就。喜自得、长生妙有。奉冕旒、衣彩花珍，同耀帕罗珠袖。

钧奏。翠羽帘垂，三千粉色，花明如绣。歌声缓引，梁尘暗落，五云凝昼。龙香绕斟芳酒。尽夜饮、何妨禁漏。万万载、常向慈宁，俱献圣寿。
佳人醉·暮景尔萧尔霁
柳永（宋代）

暮景尔萧尔霁。
云淡天高风细。
正月华如水。
金波银汉，潋滟无际。
冷浸书帷梦断，欲披衣重起。
临轩砌。
素光遥指。
因念翠蛾，香隔音尘何处，相望同千里。
尽凝睇。厌厌无寐。
渐晓雕阑独倚。
水龙吟·次韵章质夫杨花词
苏轼（宋代）

似花还似非花，也无人惜从教坠。抛家傍路，思量却是，无情有思。萦损柔肠，困酣娇眼，欲开还闭。梦随风万里，寻郎去处，又还被、莺呼起。
不恨此花飞尽，恨西园、落红难缀。晓来雨过，遗踪何在？一池萍碎。春色三分，二分尘土，一分流水。细看来，不是杨花，点点是离人泪。
题钱舜举着色山水
方回（元代）

堆青积翠耸□□，□□峥嵘古寺深。
此画老钱暮年笔，真成一纸真千金。
纪游
张庭荐（宋代）

马行谙旧路，鸡唱认层巅。
洞口有桃处，江村欲雪天。
薰炉香琬刻，洗杓汲灵泉。
我爱长留此，山深日似年。
鹧鸪天·瑞气氤氲入绛纱
沈长卿（宋代）

瑞气氤氲人绛纱。水沉香荐碧流霞。

疏梅欲破风前蕊，冷菊犹开霜后花。

销粉黛，减铅华。药炉经卷好生涯。

络滨侍从他年贵，便是蟠桃王母家。
赠姚仪甫
许景衡（宋代）

年少开千卷，生涯祇一瓢。声名动场屋，意气在云霄。

素发今垂领，青衫尚折腰。未应轻斗禄，吏隐本逍遥。
复用前韵即事奉寄
晁说之（宋代）

南充有狂女，何以号仙君。
不食諠愚嗜，忘言耸世欣。
我常饥亦健，公更默能文。
鹤驾如相召，应须即日勤。
舟宿湖口
董嗣杲（宋代）

汀沙如雪水无声，舟倚蒹葭雁不惊。
霜气隔篷才数尺，斗杓插地已三更。
抛书枕畔怜儿子，看剑镫前慨友生。
尚有乘桴无限意，催人摇橹转江城。
升州保宁寺凤皇亭
祖无择（宋代）

凤台虽旧址，亭榭斩新开。
荆棘榛芜去，江山气象来。
明君虞氏化，贤守次公才。
迟尔离丹穴，飞飞止此台。
过霞山小饮
袁说友（宋代）

霞山书院醉焚香，细雨轻阴见海棠。
春动旧怀杯酒后，晚吹新恨笛声长。
或红或白花饶笑，为整为斜草更芳。
寄语风光易尘土，相看充转且相羊。
送狄太守清明日燕莆田共乐亭三首 其二
刘弇（宋代）

赤白觚棱插戾翰，东南重此识多盘。起从海若三山外，分得壶公一境宽。

世事升沉随过鸟，物情潇洒属层峦。画图恐是天抛掷，乞与莆人恣展看。
何生姬人有怨诗
王僧孺（南北朝）

寒树栖羁雌，月映风复吹。逐臣与弃妾，零落心可积。

宝琴徒七弦，兰灯空自枝。颦谷不足效，啼妆拭复垂。

同衾成楚越，异国非仳离。
积雨辋川庄作
王维（唐代）

积雨空林烟火迟，蒸藜炊黍饷东菑。
漠漠水田飞白鹭，阴阴夏木啭黄鹂。
山中习静观朝槿，松下清斋折露葵。
野老与人争席罢，海鸥何事更相疑。
野望
陆游（宋代）

偶携一小竖，徙倚望南山。
船笛为谁怨？溪云如我闲。
洲长归雁下，天迥暮鸦还。
安得一竿去，终年烟水间。
和李次仲韵
曹勋（宋代）

先生柱史后，道价连城重。
火龙燎金鼎，玉楼讵可冻。
扁舟造交燎，已奏少微动。
蔼然交风畅，举世士莫共。
雪声洒篷背，皓彩耿幽梦。
相见忻把酒，清啸尘落栋。
原奉圯桥履，岂惮吏部瓮。
六凿方有愧，一锥烦屡痛。
益知仁者心，新诗得频讽。
绿萼梅
范成大（宋代）

朝罢东皇放玉鸾，霜罗薄袖绿裙单。
贪看修竹忘归路，不管人间日暮寒。
杨康功待制所藏醉道士石
释道潜（宋代）

天官夜燕琼楼春，一官大醉颓穹旻。飞光贯地若素练，百里鸡犬声纷纷。

吹风洗雨岁月古，化此顽石良悲辛。楚山之老颇知异，濯以涧底清漪沦。

霓裳彷佛认羽客，楮冠数寸横秋云。空斋昼闲戏一击，琅然哀韵还清真。

我闻天官天所陈，虽复暂屈终当申。烈风迅雷一朝作，却上苍苍朝紫宸。
莺啼序 瞻园即事，用吴梦窗韵
沈皞日（清代）

偶携石城屐齿，过千门万户。向官阁、围坐园亭，把酒春未迟暮。

倦游客、迷离老眼，暗香点点梅花树。记天涯，飘荡七年，梦中吹絮。

几曲回廊，帘幕一片，卷轻绡薄雾。剪银烛、觞咏追陪，满堂情绪如素。

绕池塘、垂杨弱柳，总摇曳、弄晴丝缕。乱山根，双鹤飞来，暝疑鸥鹭。

小窗诗话，共检茶经，顿忘却逆旅。举目见、旧家风景，碧草芳杜，离别几经，空江烟雨。

红蔷欲吐，夭桃如笑，未妨拿艇乘波去。试春衫、踏遍秦淮渡。

定巢燕子，衔来何处芹泥，莫是孝陵抔土。

夕阳西下，渺渺予怀，念村遥白苧。忍更问、六朝遗迹，零落重楼，镜槛钗钿，雀屏歌舞。

愁红怨翠，惊心时序，湔裙修楔清明近，正沉吟、往事停筝柱。

主人依旧殷勤，松下花间，暂留住否。
曲阳亭送别
刘敞（宋代）

海滨寂寥地，送别何须频。数上曲阳亭，自然愁旅人。

晴日排寒色，清光湛奫沦。微风海上来，满目飞鱼鳞。

孤云去无所，野鸟鸣相驯。信美非吾土，送目倦南津。
廉夫有会当归去来之句复次韵
傅察（宋代）

少小尚奇伟，长年病莫兴。
折腰仕五斗，讵敢论好憎。
居然畏罪罟，局如履春冰。
每怀鹰隼翮，韝上看锋棱。
追随缙绅后，糠覈杂肴烝。
泮宫天下士，藉甚得儒称。
巍巍众峰上，跛足岂易凌。
朝廷重荐延，拔茅馀空胜。
公孙富经术，非子谁能胜。
坐见万顷波。罂缶汲逾澄。
沛然下膏泽，蓊若翰云升。
勿云留滞，青史他年登。
题魏仲光淮山所居
皇甫冉（唐代）

人群不相见，乃在白云间。问我将何适，羡君今独闲。

朝朝汲淮水，暮暮上龟山。幸已安贫定，当从鬓发斑。
平遥夜坐
韩邦奇（明代）

漠漠荒城暮，飘飘旅笛哀。坐看寒烛尽，愁绝夜更催。

冀北花争发，秦西雁不来。岁华容易改，春尽且尘埃。
历劫吟 其十四
张洵佳（清代）

凄雨酸风彻夜听，累累五柩寄中庭。衰门更有惊心事，子姓僝然尽白丁。
检藏书感赋 其三
郭曾炘（清代）

延秋夜啼乌，达官尽避走。栖栖复皇皇，可笑丧家狗。

妻孥亦何知，作计随人后。旅琐悲焚巢，自贻复谁咎。

失火贺参元，吾思柳子厚。区区保丛残，无异千金帚。

长恩独何事，殷勤为我守。炳烛念余光，雅意宁忍负。

岁除修阙典，会当酬杯酒。泊宅无安居，此愿竟偿否。
冬夜即事
黄庚（元代）

独寝书窗下，其如寒夜何。
头边枕黄妳，脚底踏汤婆。
纸帐梅花暖，布衾春意多。
道人无妄想，梦不到南柯。
一百五日同周越陈永锡游吉祥僧舍
穆修（宋代）

痛饮方期数百杯，寻芳何事又空回。
花愁酒困春无着，却访野僧萧寺来。
寄王良佐
陶梦桂（宋代）

高高林木带烟霞，短短茅檐寄水涯。
尽有清风疎种竹，苦无倾家荡产地密栽花。
云停栗里渊明屋，月满剡溪安道家。
会待子猷清兴发，扁舟一叶看平沙。
句
尹穑（宋代）

异日是非忧史谬，终身寒饿羡钱愚。
和夷仲兄舟次苍陵
毕仲游（宋代）

苍陵每过怯舟还，闻说蛟龙在水间。今我到来都不问，一声鸣橹见青山。
漫兴 其三
张修府（清代）

半醉谈兵气尚雄，短衣长剑梦从戎。十年猿臂间无用，野圃斜阳试柘弓。
建隆乾德朝会乐章二十八首 其一 群臣举酒用《正安》。
郊庙朝会歌辞（宋代）

户牖严丹扆，鹓鸾簉紫庭。恳祈南岳寿，势拱北辰星。

得士于兹盛，基邦固以宁。诚明一何至，金石与丹青。
次前韵吴山甫解嘲
陈著（宋代）

望春山下剡溪湄，穷处无聊甚系累。
竹会依然思二阮，苗凶行矣入三危。
枭声只盍闻而睡，蛇影堪期达者知。
试问流空千古月，过云妨得几何时。
徐州试反舌无声
张籍（唐代）

夏木多好鸟，偏知反舌名。林幽仍共宿，时过即无声。

竹外天空晓，谿头雨自晴。居人宜寂寞，深院益凄清。

入雾暗相失，当风闲易惊。来年上林苑，知尔最先鸣。
赠笔工
赵蕃（宋代）

食肉既无相，良工徒苦心。
吁嗟君类我，何处觅知音。
梅亭
李龙高（宋代）

飞甍面面枕冰霜，云抵轻纱月抵窗。
莫怪能寒吟彻夕，一生无梦到沈香。
次韵杨廷秀
周必大（宋代）

傅粉施朱淡复浓，不辞沐雨更梳风。
岂知命似佳人薄，不在吾公乐事中。
偈
释海评（宋代）

灯笼上作舞，露柱里藏身。深沙神恶发，昆崙奴生嗔。

一句合头语，万劫堕迷津。
过故洛城
白居易（唐代）

故城门前春日斜，故城门里无人家。

市朝欲认不知处，漠漠野田飞草花。
小酌
周密（宋代）

禁烟时节燕来初，对此新晴釂一壶。二十四番花信了，不知更有峭寒无。
题方用卿书屋壁
董嗣杲（宋代）

野云埋墅晚，城树掩江春。门巷人烟古，云山屋宅新。

悲歌陶此世，尘土污吾身。无地堪挑荠，殊乖晚膳真。
游小金山 其四
陈嵩（清代）

酒兴浑无赖，诗魔并作颠。搭船来问寺，借榻学栖禅。

照影双缨水，搔头一笠天。重来难准拟，欲去更流连。
辛酉首夏余云谷自四明来访且录示丙辰年所和
李曾伯（宋代）

禅榻相逢六载前，当时驽力尚堪鞭。
继更烟瘴为形役，遍历风涛不意全。
思旧仙游嗟已远，老躯痿废抑谁怜。
而今莫问人间事，得正狐丘是甚年。
汉源馆
李新（宋代）

消热层冰远，投凉嘉树稀。
雨晴潇洒去，梦与泬寥归。
禽静谷无语，云生山有衣。
路行知水好，终不疗长饥。
晚晴
杜甫（唐代）

返照斜初彻，浮云薄未归。江虹明远饮，峡雨落馀飞。

凫雁终高去，熊罴觉自肥。秋分客尚在，竹露夕微微。
忻州汪刺史重修元遗山墓于草间获断碑拓以见寄感赋长句
朱休度（清代）

刺史行部春郊路，路前有冢冢无树。石人石兽知何代，萦烟结莽埋春雾。

下马来寻断碑露，碑表七字擘窠书，乃是诗人元遗山之墓。

魏初姜彧记碑阴，先生遗命弟子注。不书官爵不题名，中原布衣了半生。

百年风雅《中州集》，一代典章野史亭。乾坤清气最难得，斯文自任诚非轻。

呜呼龙蛇争斗山河颓，铜马纸鸢成烬灰。虚名误人生百谤，写到苏诗肝肺摧。

肯作中书褚渊活，共谅江南庾信哀。刺史修举职所专，重扶墓碣树墓田。

补以松柏年荫年，我读汴京乱后诸诗篇，其声幽咽情渺绵。

梦中青山与黄叶，愁里残阳更乱蝉。杏园双燕巢何处，秋水鸣蛙命可怜。

此身春草惟一醉，此夜寒灰宁复然。诗人心事杜鹃血，独恨无人作郑笺。
禅人并化主写真求赞
释正觉（宋代）

蒲寒柳衰，融懒顾痴。
坐稳实逾劫，心空佛是谁。
明而了妙，微而入离。
天清河汉阔，零冷斗杓垂。
借伴而来应供，分身在处成规。
百草头边春浩荡，黄莺之语对华枝。
宣曲二十二韵
刘筠（宋代）

八月收民算，三千异典章。
天机从此浅，国艳或非良。
玉户铜为从，罗帱象作床。
骊姬初悔泣，飞燕近专房。
莲小才承步，梅新竞试妆。
尽知春可乐，终叹夜何长。
取酒临邛远，吞声息国亡。
难销守宫血，易断舞鸾肠。
百草兼花斗，双钩映烛藏。
金人须手铸，虎圈更身当。
步辇回长乐，飞除接未央。
琳珉饰汉馆，藻绣裛周墙。
厌火双鱼尾，鸣弦小雁行。
云甍澄颢气，绮井激回光。
路有斯须隔，忧难顷刻忘。
新声来乐府，别寝近温汤。
虹跨层台晚，萤飞下苑凉。
锦帷迎七夕，蓬饵荐重阳。
九畹兰承露，三江橘带霜。
方资裂缯笑，可要荡舟狂。
并钓池鱼小，重衾穴凤翔。
珊瑚分碧树。火齐列清防。
背枕多幽怨，登栖更远伤。
下陈无自愧，人彘剧豺狼。
送才夫之成都
李流谦（宋代）

客有可人期不来，昔人抱恨长悠哉。
可得宦游同一处，家有如愿令人猜。
郊东郊西踏春色，醉舞淋浪花插额。
门前紫骝嘶东风，却折垂杨供马策。
如君岂久居尘泥，好处人知天亦知。
我非夔才识宫羽，此方欲验须他时。
长桥离愁湿烟雨，去日更将归日数。
从今把盏与题诗，故应半是思君语。
送前歙黟楚□□五首 其三
方回（元代）

吏方居官时，美誉无不有。及乎恶声出，乃在解官后。

有势易为好，无势易为丑。万事要诸终，公论翻覆手。

请看楚大夫，得代数年久。两邑父老言，至今不改口。

予决未始私，馈献无所受。不为病留此，热官已唾取。

鼎贵何足云，人当论贤否。黟歙君桐乡，此亦足不朽。
退居十咏 其六 柳轩
赵抃（宋代）

动入和风静惹烟，翠条疏处露池莲。林中尽是能吟物，春有黄鹂夏有蝉。
金山寺留题
潘阆（宋代）

金山碧崔嵬，我泛扁舟来。
虚阁登还下，长廊去复回。
梵刹绝顶登，僧房八面开。
波涛起蛟蜃，洞穴生风雷。
千载有高松，万古无纤埃。
葛衣惹秋云，草履黏苍苔。
孤城寒角动，片帆暮钟催。
郎吟成此章，欲返犹徘徊。
不寐十首
方回（元代）

清寒雪夜天，欹枕暗灯前。
总为多思虑，常令少睡眠。
著书传后世。讲学绍先贤。
老死将无日，空閒十二年。
题刘华书斋
贾岛（唐代）

白石床无尘，青松树有鳞。一莺啼带雨，两树合从春。

荒榭苔胶砌，幽丛果堕榛。偶来疏或数，当暑夕胜晨。

露滴星河水，巢重草木薪。终南同往意，赵北独游身。

渡叶司天漏，惊蛩远地人。机清公干族，也莫卧漳滨。
沁园春（寿淮东制置）
洪咨夔（宋代）

饮马咸池，总辔昆仑，横骛九州。庆中兴机会，天生山甫，非常事业，天授留侯。左搏龙蛇，右驯虎兕，万里中原谈笑收。功名早，便貂蝉猎猎，飞出兜牟。

新氓无限欢讴。尽卖剑卖刀归买牛。正麦摇熏吹，黄迷断垄，秧涵朝雨，绿遍平畴。眼底太平，不图再见，罗拜焚香青海头。从今去，愿君王万岁，元帅千秋。
冬夜宿司空曙野居，因寄酬赠
韦应物（唐代）

南北与山邻，蓬庵庇一身。繁霜疑有雪，荒草似无人。

遂性在耕稼，所交唯贱贫。何掾张椽傲，每重德璋亲。
与鄂州都统张提刑
杨冠卿（宋代）

貔虎云屯细柳营，旌旗号令转精明。
人言郤轂诗书帅，自有孙卿仁义兵。
关塞金汤今奠枕，江淮草木旧知名。
家声凛凛汉人杰，看取筹帷功业成。
无题
戴表元（宋代）

板屋骤喧飞白蚁，纸窗欲雨暗苍蝇。长劳井臼惭妻子，近绝音苍惜友朋。

夜半苦吟堪泣鬼，日高甘寝祗输僧。意衰俗物何难败，才薄天公却未憎。
李悦夫刘文潜坐上醉归作
晁公溯（宋代）

将老尚逐食，相逢聊举觞。
贫非原宪病，酒发次公狂。
未至世臣国，先登君子堂。
谁能更拘束，短发已沧浪。
赵叔鲁
许棐（宋代）

天上除书骆驿飞，谪仙何事得来迟。旅怀宽似居家日，学力高来未第时。

山带晴霏横画轴，水流清响入琴丝。世间多少王孙贵，无我寒泉一句诗。
得阎伯钧书
李冶（唐代）

情来对镜懒梳头，暮雨萧萧庭树秋。

莫怪阑干垂玉箸，只缘惆怅对银钩。
寄当阳张明府
齐己（唐代）

玉泉神运寺，寒磬彻琴堂。有境灵如此，为官兴亦长。

吏愁清白甚，民乐赋输忘。闻说巴山县，今来尚忆张。
得性
释文珦（宋代）

得性贤於得禄，归山胜似旭朝。
饮涧肺肠清净，卧云魂梦逍遥。
悲秋吟
谢章铤（清代）

天地忽而变态兮，日月黯春无色。登高望远而踌躇兮，哀百年色顷刻。

山川既以破碎兮，路迢迢而莫能止。风何为而狂吹兮，云阴阴其屡起。

乔松憔悴而竟折兮，嗟兰桂其将谁恃。凤凰逝而千里兮，怆燕雀之相视。

九疑惝恍其何处兮，吾将企苍梧而望之。斮斑竹而不使生兮，祝二妃之长无恙也。
仙人篇
曹植（两汉）

仙人揽六著，对博太山隅。湘娥拊琴瑟，秦女吹笙竽。

玉樽盈桂酒，河伯献神鱼。四海一何局，九州安所如。

韩终与王乔，要我于天衢。万里不足步，轻举凌太虚。

飞腾踰景云，高风吹我躯。回驾观紫薇，与帝合灵符。

阊阖正嵯峨，双阙万丈馀。玉树扶道生，白虎夹门枢。

驱风游四海，东过王母庐。俯观五岳閒，人生如寄居。

潜光养羽翼，进趋且徐徐。不见轩辕氏，乘龙出鼎湖。

徘徊九天上，与尔长相须。
北窗伊吾 其五
赵戣（宋代）

伊吾维吾，何以为娱。爰心其声，钟磬笙竽。
枕上作
林洪（宋代）

天街月未沈，来者已駸駸。
夜若可无睡，人应更有心。
香凝衾正暖，灯隔帐如阴。
亦欲呼童起，谁门能赏音。
淮白
袁说友（宋代）

未识淮乡味，饕馋老不衰。
及兹秋水张，已食小鲜肥。
众口虽难美，饥肠本易为。
岂无鲈脍好，物以罕为奇。
送宗上人归闽
赵汝燧（宋代）

顶笠遍参请，平生志甚勤。耳方离岳瀑，眼已接闽云。

宿岭星辰近，渡溪烟雾分。劝师早休歇，禅不在多闻。
题刁经臣山居时已应辟西幕
梅尧臣（宋代）

向不乐郡府，遂云归田园。
结庐复种蓺，草树日已繁。
散帙理旧学，了然无俗喧。
春雨一回过，览耕登古原。
青山每自爱，霁色当衡门。
故人苟来往，名宦未尝言。
趣适已不浅，道心良亦存。
忽闻辟书至，便令驱犊辕。
岂期同瓠瓜，长系蒿莱根。
始知古君子，出处惟义敦。
又借韵寄太守叔康
韦骧（宋代）

城近江山夕霭澄，楼开栏槛与山平。秋光正似鸿沟判，月影圆如白璧明。

诗压东阳台上句，酒睎北海座中倾。荒壖拙令方匏系，引脰西风画隼旌。
烂柯山
郑起（宋代）

春风万古洞门开，尘世兴亡是几回。
棋局至今无处觅，樵人于几遇仙来。
飞梁横跨丹虹影，绝顶平铺白玉堆。
天下纷纷无好着，斜阳下岭共徘徊。
山居杂诗九十首 其五
曹勋（宋代）

吾年今七十，非杖或能行。食罢散步武，欲与跛鳖争。

皮里气不充，骨中髓不生。安能勉筋力，笑傲云霞轻。
游古汴赵氏溪园
艾性夫（元代）

不起楼台作热官，小园回合抱溪湾。
露漙花靥春红湿，烟护松溪晚翠寒。
已向掌中旋宇宙，正须胸次着云山。
可能再为苍生出，鹤怨猿啼搅夜阑。
深院
韩偓（唐代）

鹅儿唼啑栀黄觜，凤子轻盈腻粉腰。
深院下帘人昼寝，红蔷薇架碧芭蕉。
赠江西诗客
吴晦之（宋代）

五言诗作七宝塔，四壁惟馀八尺床。
一月二十九日醉，百年三万六千场。
送襄州任别驾
岑参（唐代）

别乘向襄州，萧条楚地秋。江声官舍里，山色郡城头。

莫羡黄公盖，须乘彦伯舟。高阳诸醉客，唯见古时丘。
次韵乐天村居卧病
滕岑（宋代）

平林卷宿雾，白日行黄道。
窗横四围山，门掩三径草。
老人苦夜永，褰衣起常早。
既无姬妾侍，宁有衾禂抱。
身心两清净，衰病反为好。
问我年几何，年已踰绰老。
初晴登叠翠亭偶成
释智圆（宋代）

杳杳遥空雨乍晴，闲拖山屐上山亭。
平湖风静开菱鉴，叠嶂云山列画屏。
已觉万缘真是梦，岂因闲事妄劳形。
可怜竞利贪名者，扰扰人间醉未醒。
寄涂良友
陈琏（明代）

羊城别后八逾秋，喜有书来自便邮。未许渊明归栗里，常怀孺子在南州。

新诗谩赋春天树，清兴思乘雪夜舟。岭海故人如问讯，尚期载酒共嬉游。
郑逊志胡叔成谢鹏刘敦信万廓邬一唯和诗复用前韵
王十朋（宋代）

前日中秋一壶酒，交朋解散归南亩。把杯邀月止三人，中有客来从谷口。

首登诗坛出险语，张我孤军真畏友。重阳佳句更奇绝，西风猛向松关吼。

中庸伯始遥遥胄，颖然作赋吟诗手。谢客篇章似春草，分得家传才一斗。

句法天然自圆熟，长庆诗豪今有后。妙龄能作老成语，必大奇儿亦希有。

邬郡太守司马孙，文与其人两温厚。我与数子无薰莸，文字相从十常九。
题陈正字贫亦好斋四首 其四
许及之（宋代）

正字如何例姓陈，饥来一字不资身。更将长技为扁榜，肯信吾家亦有贫。
读元史三首 其一
顾嗣立（清代）

中原皇纲失，宗社如山崩。读书遭兵燹，灭没无一存。

伟哉姚公遭，绝学能相承。军中来江汉，窦许号得朋。

读书鸣琴下，圣贤接寝兴。宝剑抉浮云，手扶日月升。

经学唱西北，文物得未曾。茫茫六合内，独让斯人能。
览镜二首
袁燮（宋代）

朝来览镜一何衰，好秃容枯半白髭。
老态侵寻光景促，著鞭从此勿迟迟。
夜坐
陆游（宋代）

山城意象自萧然，况是高斋作雪天。
渐暗玉虫寒有烬，欲残金鸭暖无烟。
衰容病後如添岁，遥夜冬来抵过年。
安得龙绡三丈幅，为君试写白云篇。
千秋岁（寿从母夫冯）
陈著（宋代）

燕前莺底。一日春犹在。香雾晓，祥云霁。烟交槐影重，风约花尘卸。当此际。桃源不是人间世。

彩袖环庭砌。华裾纷柯佩。欢声洽，童颜醉。金丹功已到，绿发生须再。箫鼓沸。飞琼来祝千千岁。
倚楼
陆游（宋代）

千里江山入倚楼，高吟聊复写吾忧。
诗书幸有先人业，贫贱初非学者羞。
数掩槿篱端可老，一杯藜粥尚何求？东陂未插青秧遍，且与邻翁卜雨鸠。
赠魏野
释宇昭（宋代）

别业唯栽竹，多间亦好奇。
试泉寻寺远，买鹤到家迟。
药就全离母，诗高祇教儿。
未能终住此，共有海山期。
感化寺见元九刘三十二题名处
白居易（唐代）

微之谪去千余里，太白无来十一年。
今日见名如见面，尘埃壁上破窗前。
【南吕】一枝花_合筝酒酣春
乔吉（元代）

合筝
酒酣春色浓，帘卷花阴静。佳人娇和曲，豪客醉弹筝。心与手调停，敛袂待弦初定，雁行斜江月影。搊挣银甲指拨轻清，按金缕歌喉数声。
【梁州第七】歌应指似林莺呖呖，指随歌似山溜泠泠，同声相应的凉州令。滴银盘秋雨，敲玉树春冰，恰壮怀慷慨，又私语丁宁。迸琼珠万颗瑽琤，间骊珠一串分明。恰便似卓文君答抚琴相如，黄念奴伴开元寿宁，小单于学鼓瑟湘灵绎如也以成，迟疾纤巧随抠掐无些儿病。腔儿稳，字儿正，一对儿合得着绸缪有情，效鸾凤和鸣。
【尾】煞强如泣琵琶泪湿青衫上冷，仿佛似鹦鹉声讹锦罩内听，洗得平生耳根净。风流这生，乞戏可憎，我便有陶学士的鼻凹也下不得絣。
私情
云髫金雀翘，山隐青鸾鉴，藕丝轻织粉，湘水细揉蓝。性子儿岩嵌，小可底难摇撼，起初儿着莫咱，假撇清面北眉南，实怕儹红愁绿惨。
【梁州第七】不显豁意头儿甚好，不寻常眼脑儿偏馋，酒席间闲话儿将他来探。都笑科儿承答，冷诨儿包含，不能够空便。因此上云雨尴九咸，老婆婆坐守行监，狠撅丁暮四朝三，不能够偷工夫恰喜喜欢欢，怕蹶撒也却忑忑忐忐，知消息早哝哝喃喃。儹科，斗喊，风声儿惹起如何揞，从那遍再谁敢？有等乾咽唾的杓俫死嘴口斩。委实难耽。
【尾】从今将凤凰巢鸳鸯殿遮笼教暗，将金缝锁玉连环对勘的严，锦片也似前程做的来不愚滥。非是咱不甘，不是你不堪，只被这受惊怕的恩情都吓破我胆。
杂情
粉云香脸试搽，翠烟腻眉学画，红酥润冰笋手，乌金渍玉粳牙，鬓拢宫鸦。改样儿新鞋袜，挑粉垢修指甲。收拾得所事儿温柔，妆点得诸余里颗恰。
【梁州】堪笑这没分晓的妈妈，则抱得不啼哭娃娃。小心儿一见了相牵挂，腿厮捺着说话，手厮把着行踏，额厮拶着作耍，腮厮揾着温存，肩厮挨着曲和琵琶，寻题目顶真续麻。常子是笑没盈弄盏传杯，好吃。阑同床共塌，热兀罗过饭供茶。那些，喜呷，天来大怪胆儿无惯怕。这些时变了话，小则小心肠儿到狡猾，显出些情杂。
【骂玉郎】但些儿头疼眼热我早心惊呀，着疼热只除咱，寻方里药占龟卦。直到吃得粥食，离了卧榻，恰撇得心儿下。
【感皇恩】看承似美玉无暇，谁敢帮野草闲花。曹大家卖杏虎，裴小蛮学撒撇，温太真索妆虾。丽春园扎撒，鸣珂巷南衙，现而今如嚼蜡，似咬瓦，若抟沙。
【采茶歌】喜时节脸烘霞，笑时节眼生花，一霎时一天风雪冷鼻凹。本待做曲吕木头车儿随性打，原来是滑出律水晶球子怎生拿。
千叶黄梅歌呈王梦得张以道
张镃（宋代）

笛声吹起南湖水，散作奇葩江园里。
被春收入玉照堂，不逐余芒弄红紫。
一春开霁能几时，江梅正多人来稀。
光风屈指已过半，赖有缃蕊森高枝。
今朝拄杖偏宜到，暖碧红烟染林草。
悠然试就花下行，便有疎英点乌帽。
细看宝靥轻金涂，密网粲缀万斛珠。
一香举处众香发，幻巧更吐冰霜须。
叵罗盛酒如春沼，不待东风自开了。
呼童撼作晴雪飞，雪飞争似花飞好。
上都赏玩争出城，日高三丈车马尘。
谁能摆脱热官与铜臭，肯学花底真閒人。
时平空山老壮士，不得灭秦报君死。
鸡鸣抚剑起相叹，梦领全师渡河水。
吾曹耻作儿女愁，何如且插花满头。
一盏一盏复一盏，坐到落梅无始休。
无梅有月尤堪饮，醉卧苍苔石为枕。
醒来明月别寻花，桃岸翻霞杏堆锦。
蔡泽庙
李廌（宋代）

从横事捭阖，揣摩相抵巇。
兹为富贵术，咄嗟乃自知。
相形直误人，俾无百年期。
遂汝齿肥心，庙食饱牲牺。
泛淮
黄裳（宋代）

泛尽隋河乍入淮，数峰秋势旅眉开。此身未立如飞絮，愧向云山去又来。
送友人入浙
周文璞（宋代）

小县登楼上，依稀是去年。
更阑吹短笛，饮散觅归鞯。
丹叶标寒渡，黄花羃野田。
重来吊古地，为拊石羊肩。
和范舍人病後二诗末章兼呈张正字
陆游（宋代）

放衙元不为春酲，澹荡江天气未清。
欲赏园花先梦到，忽闻檐雨定心惊。
香云不动熏笼暖，蜡泪成堆斗帐明。
关陇宿兵胡未灭，祝公垂意在尊生。
六亲五法
刘向 编（先秦）

以家为乡，乡不可为也；以乡为国，国不可为也；以国为天下，天下不可为也。以家为家，以乡为乡，以国为国，以天下为天下。毋曰不同生，远者不听；毋曰不同乡，远者不行；毋曰不同国，远者不从。如地如天，何私何亲？如月如日，唯君之节！

御民之辔，在上之所贵；道民之门，在上之所先；召民之路，在上之所好恶。故君求之，则臣得之；君嗜之，则臣食之；君好之，则臣服之；君恶之，则臣匿之。毋蔽汝恶，毋异汝度，贤者将不汝助。言室满室，言堂满堂，是谓圣王。城郭沟渠，不足以固守；兵甲强力，不足以应敌；博地多财，不足以有众。惟有道者，能备患於未形也，故祸不萌。

天下不患无臣，患无君以使之；天下不患无财，患无人以分之。故知时者，可立以为长；无私者，可置以为政；审於时而察於用，而能备官者，可奉以为君也。缓者，後於事；吝於财者，失所亲；信小人者，失士。
送河中杨少府宴崔驸马宅
姚合（唐代）

凤凰楼下醉醺醺，晚出东门蝉渐闻。不使乡人治驿路，

却将家累宿山云。闲时采药随僧去，每月请钱共客分。

县吏若非三载满，自知无计更寻君。
寄何崇丘员外
齐己（唐代）

门底桃源水，涵空复映山。高吟烟雨霁，残日郡楼间。

变俗真无事，分题是不闲。寻思章岸见，全未有年颜。
十月十九日蒙恩授礼部右侍郎具疏辞以晚不及达明日陛谢又明日视事于南儒有作寄诸同年 其一
倪岳（明代）

恩綍煌煌下紫宸，滥竽何幸及儒臣。回瞻东阁星辰迥，遥接南儒雨露新。

自信官阶叨此地，敢忘家学继前人。非才每庆遭逢久，犹是龙飞第一春。
天启元年歌 其十八
区大伦（明代）

帝泽如天草木春，三朝旷典一时新。微臣欲献中兴颂，愿比尧封祝圣人。
寄赵永祥杨景通
倪谦（明代）

退朝两袖带天香，时复凝思入故乡。白屋近来曾到否，素轩修竹长应长。
后秋兴八首庚子阳月初一，拂水拜墓作 其五
钱谦益（清代）

沧江茅屋旧家山，身与秋容共数间。三卷阴符留麦饭，一丸函数掩柴关。

黄沙马革羞垂涕，白首鹰扬笑驻颜。梦到红云深殿里，玉皇新点侍宸班。
予客三池王正卿以四绝见寄姿其韵
李流谦（宋代）

我来在处说君名，小轴人争睹凤星。
放却他时能致此，定知阮眼为君青。
过涡河
祖无择（宋代）

扬鞭策羸马，桥上一徘徊。
欲擬临涡赋，惭无八斗才。
尝诸店酒醉吟二首
杨万里（宋代）

饮酒定不醉，尝酒方有味。
清浊与醇醨，杂酌注愁肺。
偶尔遇真趣，颓然得佳寐。
醒人作醉语，语好终不是。
木兰花慢（送客）
李彭老（宋代）

折秦淮露柳，带明月、倚归船。看佩玉纫兰，囊诗贮锦，江满吴天。吟边。唤回梦蝶，想故山、薇长已多年。草得梅花赋了，棹歌远和离舷。

风弦。尽入吟篇。伤倦客、对秋莲。过旧经行处，渔乡水驿，一路闻蝉。留连。漫听燕语，便江湖、夜语隔灯前。潮返浔阳暗水，雁来好寄瑶笺。
与曾侍郎
曹勋（宋代）

里巷风和递晓驺，高轩见顾识英猷。
挥犀唾不闻乡语，对酒看花话旧游。
殊喜故家青玉案，方承大问翠云裘。
原持相业天钧上，箕颍重为第一流。
鉴上人通内外学遍游访方晚栖旧隐年来示疾遂不出山牡丹四窠见寄因成三绝句以谢 其二
刘才邵（宋代）

远寄灵根自梵家，小园景物顿增华。何当写在屏帏上，一任高禅笑眼花。
齐镈诗为寻管香给谏作
杨深秀（清代）

脽上后土祠，汉皇获鼎所。金气颎秋空，斑斓作伏虎。

阴崖閟瑰宝，阳侯盛赍怒。高浪掀天来，射岸丛万弩。

石罅閛然裂，缒出古镛虡。伊谁窟室悬，乃有歌钟拊。

黄门钟鼎家，昆季并嗜古。脱贯径购归，通夕手摩抚。

绿绣剜藓斑，墨华捶麻楮。举例先辨体，析疑自画肚。

微霭带繁星，平畴擢秬黍。涎迹盘蜗交，斗形瘦蛟舞。

旁行忽斜上，中栾左右鼓。齐字秀三禾，铭文围九乳。

齐景族铸钟，鸿烈典堪数。钟大鑮乃小，高陵注《周语》。

独怪此齐钟，何由薶晋土。葵丘会所悬，崔氏赂所取。

我闻晋义熙，霍山得钟五。篆古识者希，钳口尽龃龉，嗟我河东郡，法物兹焉聚。

即欲考古文，何用寻岣嵝。况乎古之乐，悬钟必成堵。

此镈既来归，应为啸匹侣。鼎有盖底铭，剑分雌雄股。

神物不独见，试更觅故处。齐人有韶乐，所铸备律吕。

上以考籀文，下以佐杜举。太平既有徵，逸经何难补。
出郊
王安石（宋代）

川原一片绿交加，深树冥冥不见花。
风日有情无处着，初回光景到桑麻。
书意
陆游（宋代）

饮酒以散愁，服药以去病，区区赖外物，岂足语性命。
清晨坐堂上，万事一袖手，愁病初无根，孰谓药与酒？掀髯笑嵇阮，举袂谢和缓，气住则神住，时至骨自换。
南浦
陶宗仪（明代）

如此好溪山，羡云屏，九叠波影涵素。暖翠隔红尘，空明里、著我扁舟容与。

高歌鼓枻，鸥边长是寻盟去。头白江南，看不了何况，几番风雨。

画图依约天开，荡清晖、别有越中真趣。孤啸柘篷窗，幽情远、都在酒瓢茶具。

水荭摇晚，月明一笛潮生浦。欲问渔郎无恙否，回首武陵何许。
海中八景 其二 双髻凌波
王天性（明代）

疑是皇英头上冠，漂流到海化巑岏。沉湘未闻当年事，且借南荒障倒澜。
赠新安黄朴臣歌
胡璧城（清代）

朴臣用笔如用铁，刀槊飒飒秋风哀。千壑万壑落眼底，真气盘郁孤云开。

吾家江南有老屋，青山四壁森为排。草树摇落石骨瘦，阴寒逼础生莓苔。

十年潦倒不归去，仆仆打帽堆黄埃。君家亦在黄山下，云气出入庭阴隈。

坐对溪山置笔砚，定知真稿非凡胎。读君此画三叹息，便欲长歌归去来。
海昌东门望海 其二
恽格（明代）

海气苍茫冷罽袍，几看明月蜃楼高。可怜精卫当年影，片石犹悬大海涛。
再和 其三
虞俦（宋代）

春末墙头梅偃蹇，岁寒窗外竹萧疏。广文一味清贫耳，甑有悬尘釜长鱼。
上知府张少卿
强至（宋代）

邦君今刺史，光禄古名卿。
况是三台后，仍兼二事荣。
才猷希世出，议论一时倾。
文燄长千丈，诗锋锐五兵。
量形沧海狭，气与素秋横。
官路紫朱竞，公心绂冕轻。
金华推美郡，铜虎惬专城。
半岁开尊府，休风变细甿。
堂阴空昼讼，桑野劝春耕。
每布诏条暇，间携宾从行。
江山寻胜地，笳鼓拥游旌。
好景樽前挹，新篇席次成。
双溪兹壮观，八咏昔虚声。
治状称尤异，宸衷眷直清。
势应非久次，代岂俟终更。
卓马朝将近，元龟德素明。
丰功增阀阅，旧物取钧衡。
属吏谁堪卹，孤踪此最平。
下科逾十稔，薄况甚三生。
尚壮羞乾没，虽驽愿使令。
斯辰如贲饰，吾道定蒙亨。
辄取盐车吭，聊逢伯东鸣。
夏日双树园閒居檃括昔人成语作十绝句 其一
胡应麟（明代）

悠然濠濮邻，会心岂在远。鱼鸟时亲人，不觉白日晚。
次韵戴帅初不赴丹山醵饮二首
陈著（宋代）

危时时节已难得，况得知心盍共杯。
我檄方从风里去，君诗却占日前来。
何须一醉独重九，但是相过多几回。
门外斜阳送行处，眼光飞过碧崔嵬。
偶集芜园次韵二首 其二
张拙（唐代）

何处桃源堪问渡，此间蓬岛足衔杯。情深子建还相契，童稚开关总不猜。
题汪水云诗卷
聂守真（宋代）

汴隄杨柳摇春风，翠华南幸紫禁空。
雕栏玉砌明月冷，羽人规作神仙宫。
苏堤杨柳飘晴雪，又见紫鸾催驾发。
沉香亭北莺乱啼，金殿又成诸佛刹。
东南王气一旦终，乾坤四海今会同。
兴亡成败自有数，不由人力由天公。
二龙南翔一龙北，凤隻鸾孤重铩翮。
南龙苦热北龙寒，鸾凤欲飞飞不得。
周原禾黍秋离离，含光草色春萋萋。
露盘应拆声动地，金铜仙人空泪垂。
来今往古知几代，赢颠刘蹶浮云改。
□平抵掌笑不言，会见桑田变沧海。
北园送关简州分得古字
郑伯熊（宋代）

我歌白云篇，送君水云浦。
歌罢水云寒，伫立听鸣舻。
江湖昔在手，短蓑钓烟雨。
轩裳误羁馽，滥趋群玉府。
朱墨浪自妍，笔削竟何补。
高鸿堕秋枕，归梦纷莫数。
着鞭输子先，寤歌独怀古。
中年况作别，心事复谁吐。
故人分龙符，江色映修组。
话旧定何时，新知日旁午。
故人李端夫
郭祥正（宋代）

注地银潢两峡开，云林冰净不浮灰。新诗欲与何人论，旧友今从上国来。

薄酒谩为仙室饮，归鞍无奈夕阳催。君怀自有骊珠富，合浦休将一颗回。
为贵朽石法师赋竹窗诗
乌斯道（明代）

种竹窗乃幽，窗幽竹逾好。孚甲炯外扬，空虚默中抱。

疏玄午阴繁，短枕秋声早。值者岂不多，契兹良独少。

多福阐玄机，香山发天藻。金石谁再宣，琅玕自相保。

兀者今在斯，于焉将远绍。亦尝戻江皋，观我庭前草。
依韵奉和司徒侍中辛亥三月十八日游御河二首
强至（宋代）

玉勒牙旌驻水湄，万人齐看柁开时。
此朝河伯想增气，去岁国公还赋诗。
岸蝶偶然穿翠箔，沙禽曾不避红旗。
旬馀即报行春足，可厌归轩暮雨随。
访人不遇留别馆
李商隐（唐代）

卿卿不惜锁窗春，去作长楸走马身。

闲倚绣帘吹柳絮，日高深院断无人。
途中偶成
孔祥淑（清代）

云霞出海最鲜明，其奈辞家万里程。别绪顿随流水转，离怀时里故山盟。

重帏定省朝朝梦，两地怀思暮暮情。待到杏开春雨后，好随樯燕趁风行。
山中乐
郭祥正（宋代）

归乎乐哉，山中之乐兮，其乐无穷。蔼葱苍而杳巑丛兮，眷青瑶之诸峰。

琉璃一碧兮，湖波止而溶溶。层楼相望，曲径相通。

鱼龙转影于汀澜之际，钟梵答响于烟云之中。鸟嘤日暖兮，花气濛濛。

搴密叶而成幄兮，风飒飒而吹松。岩谷玲珑，霜木落也。

玉宇浮空，冰澌凝也。天高月朗兮，定省乎华严之境。

雷奔雨骤兮，作新乎水墨之宫。达僧拟王孙之葬，逸士蹑渊明之踪。

方尔祖之得名兮，考其言于庐陵之醉翁。曰嗟世之人兮，曷不归来乎山中。

山中之乐不可见，今予其往兮谁逢。后四十年，尔复好吟。

远游不返，求我之从。劝尔之归兮，栖老乎山中。尔之材兮甚良，当自适其无庸之庸。

违世绝俗，黜明塞聪。山中之乐兮乃可以久，非我与尔兮谁同。
谏长之门人曾君三异作招隐图并赋二诗以招谏长之归亦赋二首 其二
许及之（宋代）

能画能诗已可人，迷途前畔更知津。眼看益友如君少，我亦归心动白蘋。
题绍兴焕文阁
唐文若（宋代）

山光水色借春妍，登尽参差下九天。
共看玉泉香案吏，重来点检白云篇。
赵处州挽诗
王炎（宋代）

白首来苕霅，深知有故人。
登门虽不数，倾盖本相亲。
浮鹢行方远，烹鱼默尚新。
青山埋玉树，老泪漫沾巾。
奉寄大韶谢先生癸未南省火先生出予于厄
罗伦（明代）

曾同丙子看乡榜，丙戌登科更在门。南省再生真父母，西湖归老任乾坤。

十年不见先生面，多病难忘圣主恩。独立苍茫回白首，满蹊桃李竟何言。
宫词 其七十五
赵佶（宋代）

元夕风光属太平，烛龙衔耀照严城。鳌峰屹立通明观，绛炬宵辉上下明。
娈童诗
萧纲（南北朝）

娈童娇丽质，践董复超瑕。羽帐晨香满，珠帘夕漏赊。

翠被含鸳色，雕床镂象牙。妙年同小史，姝貌比朝霞。

袖裁连璧锦，笺织细种花。揽裤轻红出，回头双鬓斜。

懒眼时含笑，玉手乍攀花。怀猜非后钓，密爱似前车。

足使燕姬妒，弥令郑女嗟。
送元秀才入道
刘威（唐代）

不教荣乐损天机，愿逐鸾皇次第飞。明月满时开道帔，

欲尘飘处脱儒衣，只携仙籍还金洞，便与时流隔翠微。

空有缄题报亲爱，一千年后始西归。
颂古一百二十一首 其一二○
释宗杲（宋代）

云门举起竹篦，拟议知君乱统。直饶救得眼睛，当下失却鼻孔。
听夜泉
刘得仁（唐代）

静里层层石，潺湲到鹤林。流回出几洞，源远历千岑。

寒助空山月，清兼此夜心。幽人听达曙，相和藓床吟。
同曾公卷出南城
吴则礼（宋代）

著处篮舆得小停，偶寻奇诡对屏星。
山南山北有幽啭，树底树屏惟落英。
两鬓已脱吾种种，三眠欲罢渠青青。
招得故作疏钟晚，更约杖藜来细听。
奉酬徐健庵见赠之作次原韵
吴兆骞（清代）

金灯帘幕款清关，把臂翻疑梦寐间。一去塞垣空别泪，重来京洛是衰颜。

脱骖深愧胥靡赎，裂帛谁怜属国还？酒半却嗟行戍日，鸦青江畔度潺湲。
和茅亦山先生杂咏
黄庚（元代）

身世飘浮水上蓬，间中清事有谁同。
吟窗梦草添诗料，画笔生花奋化工。
酒后乌鸟时击缶，愁来咄咄自书空。
园林寂寞春何处，春在桑麻雨露中。
寄友人
刘珍（两汉）

相别岂不易，相见良独难。迢迢白云城，渺渺羊角山。

梦长觉道远，迹滞愁春残。知音况何许，取琴为谁弹。
菩萨蛮（政和壬辰东都作）
张元干（宋代）

黄莺啼破纱窗晓。兰缸一点窥人小。春浅锦屏寒。麝煤金博山。

人回无处觅。细雨梨花湿。正是踏青时。眼前偏少伊。
环洲江氏园
刘学箕（宋代）

欲览环洲胜，维舟步石矶。
踏丹随野色，穿翠任春霏。
地回知山远，村弯觉水围。
东风轻薄甚，桃李乱荆扉。
送河东转运刘察院
梅尧臣（宋代）

塞郡屯师久，飞刍始得人。
权倾拥旄将，诏辍绣衣臣。
旧里过京拥，辞家渡盟津。
紫裘苏合染，骢马玉环辰。
榆荚关头雨，梨花谷口春。
高车方陟险，丰膳暂违亲。
山势北临岱，地雄西隔秦。
行台知不远，能使问安频。
竹枝词四首
吴鼎芳（明代）

青山是处锁蛾眉，日日湖边有别离。
却怪烟波三万顷，扁舟只许载西施。
句
李渎（宋代）

行到水穷处，未知天尽时。
赠僧
卢延让（唐代）

浮世浮华一断空，偶抛烦恼到莲宫。高僧解语牙无水，

老鹤能莲骨有风。野色吟馀生竹外，山阴坐久入池中。

禅师莫问求名苦，滋味过于食蓼虫。
送孝显彦博昆仲赴补仍用前韵
赵蕃（宋代）

清时择士岂充员，大辟贤关务远延。
一日擅场称举子，百年匡远是儒先。
为言行役加餐饭，仍祝涛江稳放船。
意惬归来期不晚，秋风觞酒大人前。
登逍遥楼
王邦畿（明代）

逍遥楼上与人同，犹见明河昨夜风。半白潮痕沧海外，大红云夜绿窗中。

坐看金地平如镜，拟待银钩曲似弓。忽听夕阳一声磬，无边诗思在桥东。
闻边报示诸将
叶梦得（宋代）

插羽惊传赤白囊，胡行如鬼尚跳梁。颇闻庙算无遗策，但遣封跳谨豫防。

送死定知天悔祸，追奔宁使汝争彊。将军剩有封侯印，尽扫无令一镞亡。
相和歌辞。采莲女
阎朝隐（唐代）

采莲女，采莲舟，春日春江碧水流。莲衣承玉钏，

莲刺罥银钩。薄暮敛容歌一曲，氛氲香气满汀洲。
七月一日题终明府水楼二首
杜甫（唐代）

高栋曾轩已自凉，秋风此日洒衣裳。翛然欲下阴山雪，

不去非无汉署香。绝辟过云开锦绣，疏松夹水奏笙簧。

看君宜著王乔履，真赐还疑出尚方。

宓子弹琴邑宰日，终军弃繻英妙时。承家节操尚不泯，

为政风流今在兹。可怜宾客尽倾盖，何处老翁来赋诗。

楚江巫峡半云雨，清簟疏帘看弈棋。
赋得咏风诗
阮卓（南北朝）

高风应爽节，摇落渐疏林。吹云旅雁断，临谷晓松吟。

屡惜凉秋扇，常飘清夜琴。泠泠随《列子》，弥谐逸豫心。